Vaşinqontda Türk-Amerika Şurasının illik konfransı keçirilir
Konfrans bu il “2010:Ortaq Hədəflərə Çatmaq” başlığı altında keçir
İki günlük konfransda Türkiyə və ABŞ arasında qarşılıqlı münasibətlərin geniş sahələri müzakirə edilir Vaşinqtonda Türk-Amerika Şurasının illik toplantısı keçirilir. İki günlük konfransda Türkiyə və ABŞ arasında qarşılıqlı münasibətlərin geniş sahələri müzakirə edilir. Türk-Amerika Şurasının konfransı bu il “2010: Ortaq Hədəflərə Çatmaq” başlığı altında keçir. Toplantıda iki ölkə arasında əməkdaşlığın əhəmiyyəti vurğulansa da, Türkiyə və ABŞ arasında münasibətlərdə ara-sıra yaranan gərginliklər də nəzərdən qaçmadı. Tədbirin açılışında nitq söyləyən ABŞ Müdafiə naziri Robert Geyts Birləşmiş Ştatlar və Türkiyənin müttəfiq olduğunu və regionda fundamental maraqları bölüşdüyünü demiş, məqsədlərin dəyişməz olaraq qaldığını bildirmişdir. Robert Geyts ABŞ-ın Avropada aketlərdən müdafiə sisteminin yerləşdirilməsi məsələsində qərarlı olduğunu qeyd etdi, lakin bildirdi ki, bu məsələdə Amerika Türkiyəyə təzyiq göstərməyib. Türk-Amerika şurasının toplantısında çıxış edən Türkiyənin Müdafiə naziri Vecdi Gönül ABŞ-ın raketlərdən müdafiə sistemi yerləşdirmək planları məsələsində mərhələli və uyğunlaşdırıla bilən bir yanaşmaya üstünlük verildiyini dedi. Konfransda Türkiyənin beynəlxalq ictimaiyyətin İranın mübahisəli nüvə proqramının qarşısını almaq səylərində rolu məsələsi də müzakirə olundu. Türkiyə xarici işlər nazirliyinin müşaviri Feridun Sinirlioğlu bildirdi ki, Türkiyə İranın nüvə silahı əldə etməsinin əleyhinədir. Müzakirələr zamanı Vaşinqtonda Türkiyənin qərbdən uzaqlaşdığı haqda fikrin yaranması məsələsinə də toxunuldu. Demokrat konqresmen Robert Veksler bu fikirdə olanların Türkiyəni yaxşı başa düşmədiklərini bildirdi. Konqresmen Veksler bildirdi ki, Obama administrasiyasının yaratdığı imkanın əldən verilməməsinin vacibliyini vurğuladı. Türk-Amerika şurasının illik toplantısı bu gün işini başa çatdırır. Jurnalist və yazar Dilşad Əliyarlı 20 ildən artıqdır "Amerikanın səsi"ndə çalışır. Azərbaycan xidmətində televiziya proqramlarının yaradıcılarından biri olan Dilşad Əliyarlı proqramının redaktoru və aparıcısıdır. Dilşad Əliyarlı ABŞ-dan Azərbaycan dilində yayımlanan ilk televiziya xəbər proqramının ilk aparıcısı olub.